Diari Oficial de la Generalitat Valenciana


Sumari del DOGV 9312, del 04-04-2022 (2022/2682)

RESOLUCIÓ d'11 de març de 2022, de la Direcció General del Sector Públic i Patrimoni, de terminació de l'expedient de declaració administrativa d'herència intestada i acceptació de l'herència d'Encarnación García García per la Generalitat. EIP 328/2018.
-------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9312

Data del DOGV
:   04-04-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2682


Data del document
:   11-03-2022

Organisme emissor
:   Conselleria d'Hisenda i Model Econòmic

Tipus de document
:   Resolució

Descriptors 

:   * Conselleria d'Hisenda i Model Econòmic

RESOLUCIÓ d'11 de març de 2022, de la Direcció General del Sector Públic i Patrimoni, de terminació de l'expedient de declaració administrativa d'herència intestada i acceptació de l'herència d'Encarnación García García per la Generalitat. EIP 328/2018. [2022/2682]  
Antecedents de fet  
La Conselleria d'Hisenda i Model Econòmic té coneixement mitjançant un escrit presentat per l'Ajuntament de Moncada de la defunció d'Encarnación García García i Ana María García García. En aquest es comunica l'ordre d'execució de l'immoble titularitat d'ambdues.  
  
Encarnación García García mor el 13 de juny de 2007, sense haver atorgat testament. En la documentació que s'adjunta s'acredita l'empadronament d'Encarnación García García en un primer moment a l'Ajuntament de Moncada, i posteriorment al de València.  
Igualment s'adjunten renúncies a la seua herència.  
Amb data 26 de juny de 2018, el director general de Sector Públic, Model Econòmic i Patrimoni va signar una resolució per la qual s'ordenava l'inici del procediment d'investigació prèvia a l'adopció de l'acord d'incoació del procediment per a la declaració d'hereus abintestat previst en els articles 2 i següents del Decret 47/2013, de 5 d'abril, del Consell, pel qual es regula el procediment per a la tramitació d'expedients d'herències intestades a favor de la Generalitat.  
  
Amb data 17 d'agost de 2018 el director general del Sector Públic, Model Econòmic i Patrimoni va signar una resolució de terminació d'investigació i incoació de l'expedient de declaració administrativa d'hereus abintestat de la causant a dalt indicada, que es va publicar en el DOGV de 15 d'octubre de 2018 i exposar al tauler d'edictes de l'Ajuntament de Moncada del 19 de setembre al 19 d'octubre de 2018.  
De les actuacions dutes a terme per aquesta direcció general es constata que Ana María García García mor en estat de vídua el 24 de gener de 1981. El certificat de defunció indica que és filla de Francisco i Mariana, mentre que en el d'Encarnación García García consta que ho és de Manuel i Mariana; del que es desprén que eren germanes de mare.  
  
Ana María García García mor sense atorgar testament; com que no consta l'existència de persones amb dret a heretar, la seua germana resultaria hereva forçosa per l'aplicació de l'article 950 del Codi Civil. No consta ni acceptació ni renúncia a l'herència per part d'aquesta última, per la qual cosa els seus drets passarien als seus hereus, en aquest cas la Generalitat Valenciana, d'acord amb l'article 1006 del Codi Civil.  
Amb data 4 de novembre de 2021, es remet a l'Advocacia General de la Generalitat una proposta d'acceptació de l'herència per a l'emissió d'un informe preceptiu en els termes de l'article 6. 1 del Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat.  
Amb data 30 de novembre de 2021, es rep un informe en la consideració jurídica tercera del qual s'estableix que si bé s'ha seguit la tramitació prevista en el Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat, tenint en compte que l'acord d'incoació és de data 17 d'agost de 2018, segons el que es disposa en l'article 6.1 del decret esmentat, el procediment ha caducat.  
  
Amb data 14 de gener de 2022 es dicta una resolució de caducitat del procediment de referència.  
Amb data 19 de gener de 2022 es dicta un nou acord d'incoació, publicat en el DOGV número 9280 de 17.02.2022 i exposat al tauler d'anuncis de l'Ajuntament de Moncada, de l'1 de febrer a l'1 de març de 2022.  
  
Fonaments de dret  
En compliment del que es preveu en l'article 71 de la Llei orgànica 5/1982, d'1 de juliol, d'Estatut d'Autonomia de la Comunitat Valenciana, en l'article 43.3 de la Llei 14/2003, de 10 d'abril, de patrimoni de la Generalitat Valenciana, en la disposició transitòria única del Decret 20/2019, de 15 de febrer, del Consell, pel qual es regula el procediment per a la tramitació d'expedients d'herències intestades a favor de la Generalitat i atenent el que estableixen els articles 20 i següents de la Llei 33/2003, de 3 de novembre, de patrimoni de les administracions públiques, en la redacció que en fa la Llei 15/2015, de 2 de juliol, de jurisdicció voluntària, és procedent la terminació de l'expedient per a la declaració d'herència intestada per part de la Generalitat.  
  
En l'exercici de les competències que m'atribueix l'article 9 del Decret 171/2020, de 30 d'octubre, del Consell, d'aprovació del Reglament orgànic i funcional de la Conselleria d'Hisenda i Model Econòmic, i basant-me en el que disposa l'article 84 de la Llei 39/2015, d'1 de novembre, del procediment administratiu comú de les administracions públiques, resolc:  
  
Primer  
Declarar la Generalitat hereva d'Encarnación García García i adjudicar-li els béns i drets de l'herència, seguint les recomanacions previstes en l'informe de l'Advocacia General de la Generalitat.  
  
Segon  
Acceptar l'herència de la causant, a benefici d'inventari, integrada pels següents béns:  
- Finca núm. 911, foli 209, tom 1579, llibre 153 de Moncada, inscrita en el Registre de la Propietat de Moncada núm. 1. Planta baixa amb corral, situada al carrer Barreres, núm. 7.  
No s'han localitzat més béns de l'herència.  
  
Tercer  
Publicar la present resolució en el Diari Oficial de la Generalitat Valenciana i en la pàgina web d'aquesta conselleria.  
  
Quart  
Procedir a la presa de possessió dels béns i drets de la causant, així com a l'administració i conservació d'aquests.  
  
Cinqué  
Notificar aquesta resolució als registres i organismes públics competents respecte als béns i drets que componen l'esmentada herència i donar-los d'alta en l'Inventari general de béns i drets de la Generalitat.  
  
En el cas del bé immoble que integra el cabal relicte, procedir a l'alienar-lo.  
  
Sisé  
Una vegada liquidada l'herència, aprovar, amb l'informe previ de la Intervenció Delegada, el compte general de liquidació de l'abintestat en el qual s'integrarà la totalitat dels ingressos generats i les despeses abonades o per a abonar, entre els quals figurarà el premi per denúncia, si és procedent.  
Contra la present resolució, que no posa fi a la via administrativa, i de conformitat amb el que estableix la Llei 39/2015, d'1 d'octubre, del procediment administratiu comú de les administracions públiques i la Llei 29/1998, de 13 de juliol, reguladora de la jurisdicció contenciosa administrativa, es podrà interposar un recurs d'alçada davant la Secretaria Autonòmica de Model Econòmic i Finançament en el termini d'un mes, a comptar des de l'endemà de la recepció d'aquesta notificació.  
  
Si transcorren tres mesos des de l'endemà de la interposició del recurs d'alçada sense que haja sigut resolt, podrà entendre's que ha sigut desestimat i interposar-se un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de sis mesos.  
Tot això sense perjudici que puga exercir-se qualsevol altre recurs o acció que s'estime procedent.  
  
València, 11 de març de 2022.- La directora general del Sector Públic i Patrimoni: Isabel Castelló García.